
REKOMENDACIJOS
DĖL ENERGINĮ EFEKTYVUMĄ DIDINANČIŲ PRIEMONIŲ PASIRINKIMO ATNAUJINANT (MODERNIZUOJANT) DAUGIABUTĮ NAMĄ IR SIEKIANT PASTATO A ENERGINIO NAUDINGUMO KLASĖS

PASTATŲ ENERGINIO NAUDINGUMO VERTINIMO IR PROJEKTAVIMO PAGRINDINIAI PRINCIPAI
Pastatai (jų dalys) pagal energinį naudingumą klasifikuojami į 9 klases: A++, A+, A, B, C, D, E, F, G. A++ klasė laikoma aukščiausia, ji nurodo energijos beveik nevartojantį pastatą (jo dalį). Pastato (jo dalies) energinio naudingumo klasė nustatoma pagal mėnesinį skaičiavimo metodą statybos techninio reglamento STR 2.01.02:2016 „Pastatų energinio naudingumo projektavimas ir sertifikavimas“ (toliau – Reglamento) nustatyta tvarka pagal šių pastato (jo dalies) rodiklių vertes: 
· pastato energijos vartojimo efektyvumo rodiklio C1 vertę, apibūdinančią pirminės neatsinaujinančios energijos vartojimo efektyvumą šildymui, vėdinimui, vėsinimui ir apšvietimui; 
· pastato energijos vartojimo efektyvumo rodiklio C2 vertę, apibūdinančią pirminės neatsinaujinančios energijos vartojimo efektyvumą karštam buitiniam vandeniui ruošti;
· pastato atitvarų skaičiuojamųjų savitųjų šilumos nuostolių;
· mechaninio vėdinimo su rekuperacija sistemos techninių rodiklių;
· pastato pertvarų ir tarpaukštinių perdenginių šilumines savybes;
· pastato sandarumo;
· šiluminės energijos sąnaudas pastatui šildyti;
· ilginių šiluminių tiltelių šilumos perdavimo koeficientų nustatymo būdą;
· pastate sunaudojamos energijos dalį iš atsinaujinančių išteklių. 
Šių parametrų atitiktis nustatytiems STR reikalavimams ir apsprendžia, kokią energinio naudingumo klasę daugiabutis pastatas pasieks po renovacijos projekto. Lentelėje nurodyti reikalavimai ir skirtumai tarp B ir A energinio naudingumo klasės modernizuojamų daugiabučių namų:

	A klasės pastatai (jų dalys)
	B klasės pastatai (jų dalys)

	Pastato (jo dalies) energijos vartojimo efektyvumo rodikliai turi tenkinti sąlygas: C1<0,50 ir C2 ≤ 0,80 
	pastato (jo dalies) energijos vartojimo efektyvumo rodikliai turi tenkinti sąlygas: C1< 1,00 ir C2 ≤ 0,99;

	pastato (jo dalies) atitvarų skaičiuojamieji savitieji šilumos nuostoliai turi atitikti Reglamento 2 priedo 86 punkto reikalavimus
	pastato (jo dalies) atitvarų skaičiuojamieji savitieji šilumos nuostoliai turi atitikti Reglamento 2 priedo 85 punkto reikalavimus

	šiluminės energijos sąnaudos pastatui (jo daliai) šildyti turi atitikti Reglamento 2 priedo XXIX skyriaus 93.1 punkto reikalavimus
	šiluminės energijos sąnaudos pastatui (jo daliai) šildyti turi atitikti Reglamento 2 priedo XXIX skyriaus 93.1 punkto reikalavimus

	pastato pirminės energijos sąnaudos turi atitikti Reglamento 2 priedo XXIX skyriaus 93.2 punkto reikalavimus
	pastato pirminės energijos sąnaudos turi atitikti Reglamento 2 priedo XXIX skyriaus 93.2 punkto reikalavimus

	pastato (jo dalies) sandarumas turi atitikti Reglamento X skyriaus reikalavimus
	pastato (jo dalies) sandarumas turi atitikti Reglamento X skyriaus reikalavimus

	pastatuose suvartojamas suminis atsinaujinančios pirminės energijos kiekis turi sudaryti ne mažiau kaip 35 % pastatui šildyti suvartojamos neatsinaujinančios pirminės energijos kiekio
	pastatuose suvartojamas suminis atsinaujinančios pirminės energijos kiekis turi sudaryti ne mažiau kaip 30 % pastatui šildyti suvartojamos neatsinaujinančios pirminės energijos kiekio

	jei pastate (jo dalyje) įrengta mechaninio vėdinimo su rekuperacija sistema, rekuperatoriaus naudingumo koeficientas turi būti ne mažesnis už 0,65, o rekuperatoriaus ventiliatorių naudojamas elektros energijos kiekis neturi viršyti 0,75 Wh/m³. 
	




KOKIE REIKALAVIMAI YRA KELIAMI A ENERGINĖS KLASĖS NAMAMS

Nuo 2019 m. kvietimo teikti paraiškas paramai daugiabučių namų atnaujinimui (modernizavimui), daugiabučių namų modernizavimo projektai turi būti suplanuoti, suprojektuoti, kad po atnaujinimo (modernizavimo) pasiektų bent B energinio naudingumo klasę. 
Lyginant šių klasių skirtumus, reikia pažymėti, kad  A klasei keliami griežtesnės atitvarų šilumos perdavimo koeficientų (U) vertės W/m²∙K. Tai reiškia, kad reikia daugiau termoizoliacijos sienoms, stogui ir grindims. Dažnu atveju rūsio lubų šiltinimas tampa būtinas ir privalo būti įtrauktas į investicinį projektą. Taip pat reikalingi efektyvesni langai (stoglangiai), durys (vartai). Atitvarų U verčių skirtumai tarp A ir B klasės nurodyti lentelėje:

	Konstrukcija 
	A energinio naudingumo klasė
	B energinio naudingumo klasė

	Stogai
	0,14 W/(m2·K)
	0,15 W/(m2·K)

	Su išore besiribojančios perdangos
	0,14 W/(m2·K)
	0,15 W/(m2·K)

	Su gruntu besiribojančios šildomų patalpų atitvaros
	0,16 W/(m2·K)
	0,22 W/(m2·K)

	Perdangos virš nešildomų rūsių
	0,16 W/(m2·K)
	0,22 W/(m2·K)

	Išorinės sienos
	0,15 W/(m2·K)
	0,18 W/(m2·K)

	Langai, stoglangiai, švieslangiai ir kitos skaidrios atitvaros
	1,0 W/(m2·K)
	1,4 W/(m2·K)

	Durys, vartai
	1,4 W/(m2·K)
	1,5 W/(m2·K)



Vienas svarbesnių  A klasei keliamų reikalavimų – apskaičiuoti pastatų ilginių šiluminių tiltelių šilumos perdavimo koeficientus. Ilginis šiluminis tiltelis – tai padidintų šilumos srautų vietos atitvarų konstrukcijose. Jie yra svarbūs dėl šilumos nuostolių padidėjimo bei žemesnių paviršių temperatūrų, dėl ko gali prasidėti drėgmės kondensacija. Reglamente įtvirtinta nuostata, kad skaičiuojant pastato (jo dalies) atitvarų norminius ir projektinius savituosius šilumos nuostolius turi būti įvertinti ilginiai šilumos tilteliai tarp pastato pamatų ir išorinių sienų, durų angų perimetrų, tarp pastato sienų ir stogo, fasadų išoriniuose ir vidiniuose kampuose, balkonų grindų susikirtimo su išorinėmis sienomis vietose, tarp perdangų, kurios ribojasi su išore, ir sienų, langų, stoglangių, švieslangių bei kitų skaidrių atitvarų angų perimetru. Skirtumai tarp A ir B klasės leidžiamų ilginių šilumos tiltelių šilumos perdavimo koeficientų  nurodyti lentelėje:
	Ilginis šilumos tiltelis
	Ilginių šilumos tiltelių šilumos perdavimo koeficientų (W/(m.K)) norminės vertės A energinio naudingumo klasės skaičiavimams
	Ilginių šilumos tiltelių šilumos perdavimo koeficientų (W/(m.K)) norminės vertės B energinio naudingumo klasės skaičiavimams

	Tarp pastato pamatų ir išorinių sienų
	0,1
	0,18

	Aplink langų angas sienose
	0,05
	0,18

	Aplink išorinių įėjimo durų angas sienose
	0,05
	0,18

	Tarp pastato sienų ir stogo
	0
	0,18

	Fasadų išoriniuose ir vidiniuose kampuose
	0
	0,18

	Balkonų grindų susikirtimo vietose su išorinėmis sienomis
	0,01
	0,18

	Tarp perdangų, kurios ribojasi su išore, ir sienų
	0
	0,18

	Stoglangių, švieslangių ir kitų skaidrių atitvarų angų perimetru
	0,05
	0,18

	Ilginių šiluminių tiltelių skaičiuojamosios šilumos perdavimo koeficientų vertės nustatymo būdas
	Skaičiavimai turi būti atlikti pagal LST EN ISO 10211:2008 standarto reikalavimus
	Galima nustatyti vadovaujantis  Reglamento 6 priedo 6.1 lentelės duomenimis



Kitas svarbus aspektas yra modernizuojamo daugiabučio namo sandarumo užtikrinimas. Pagal reglamentą C, B, A, A+ arba A++ energinio naudingumo klasės pastatai (jų dalys) turi būti suprojektuoti taip, kad jų sandarumas pagal LST EN ISO 9972:2015 [3.19] sandarumo bandymo sąlygų reikalavimus, esant 50 Pa slėgių skirtumui tarp pastato vidaus ir išorės, neviršytų lentelėje nurodytų oro apykaitos verčių.

Norminės oro apykaitos n50.N (1/h) vertės esant 50 Pa slėgių skirtumui
	Eil.
Nr.
	Pastato paskirtis [3.6]
	Pastato energinio
naudingumo klasė
	n50.N,
(1/h)

	1.
	Gyvenamosios, administracinės, mokslo ir gydymo
	C
	2,00

	
	
	B
	1,50

	
	
	A
	1,00

	
	
	A+, A++
	0,60



Sandarumas turi būti matuojamas jau baigtame renovuoti daugiabutyjeprieš atliekant pastato energinio naudingumo sertifikavimą. Pastato sandarumo matavimo metu pastate turi būti baigti visi statybos darbai, kurie gali pabloginti pastato sandarumo rodiklius. Laiko tarpas tarp pastato sandarumo bandymų protokole nurodytos sandarumo matavimo datos ir pastato energinio naudingumo sertifikato išdavimo datos turi būti ne didesnis nei 1 metai. Atkreipiame dėmesį, kad  Reglamente  vienas iš esminių reikalavimų yra išdėstytas 90.3 punkte, kuris nustato, kad <...Jeigu pastato sandarumo bandymų metu negalima patekti į dalį patalpų, t. y. dalies pastato šildomų patalpų sandarumo išmatuoti neįmanoma, šių neišmatuotų patalpų tūris neturi sudaryti daugiau kaip 20 % visų šildomų pastato patalpų tūrio...>. Tai reiškia, kad sandarumo matavimų metu beveik visos laiptinėje esančios įėjimo į butus durys bei butuose esančios durys privalo būti atvertos. Be to, sandarumo bandymo metu privalo būti uždaryti visi pastate esantys langai ir orlaidės. Būtina užtikrinti, kad šios sąlygos  atliekant sandarumo testą  būtų įvykdytos.


INVESTICINIO PLANO RENGIMAS IR ESAMO DAUGIABUČIO NAMO  TYRIMAI

Investicijų planas yra daugiabučio namo atnaujinimo (modernizavimo) projekto rengimo etapas, kuriame, įvertinus architektūros, aplinkos, kraštovaizdžio, nekilnojamojo kultūros paveldo vertybių ir jų teritorijų apsaugos reikalavimus, pagal namo energinio naudingumo sertifikato ir namo fizinės būklės nuolatinės bei kasmetinius stebėjimų ir vertinimo duomenis ir reikalavimus, pagrindžiamos namo atnaujinimo (modernizavimo) priemonės, nustatant jų energinį ir ekonominį efektyvumą, investicijų dydį ir  paskirstymą butų ir kitų patalpų savininkams. 
Namo fizinė būklė įvertinama pagal bendrojo naudojimo objektų valdytojo pateiktus namo ir jo inžinerinių sistemų techninės priežiūros dokumentų ir statybinių tyrinėjimų ar statinio (jo dalies) ekspertizės, jeigu jie buvo atlikti, duomenis. Investicijų plano rengėjas privalo patikrinti ir papildyti užsakovo pateiktus duomenis atlikdamas vizualinę objektų apžiūrą vietoje, dalyvaujant namo bendrojo naudojimo objektų valdytojo atstovui atlikti fotofiksaciją, kuri įforminama vizualinės apžiūros aktu. Siekiant tiksliau įvertinti pastato būklę gali reikėti atlikti papildomus pastato statinių konstrukcijų, statinio inžinerinių sistemų tyrimus, matavimus (įskaitant ir sandarumą) siekiant įvertinti statinio (jo dalių) techninę būklę ir ekspertizės atlikimo reikalingumą. Šie tyrimai yra privalomi, iškilus pagrįstam įtarimui, kad daugiabutis namas neatitinka esminių statinių reikalavimų arba gyventojai nori daugiau sužinoti apie savo namo būklę. Pažymėtina, kad papildomi tyrimai nėra apmokami pagal daugiabučių namų modernizavimo programą.

PRIEMONIŲ PARINKIMAS

Energinį efektyvumą didinančios priemonės parenkamos įvertinus pastato būklę ir norimą pasiekti pastato energinę naudingumo klasę. Už tinkamą priemonių parinkimą yra atsakingas investicinio plano rengėjas, opo to einančiame projekto parengimo etape –  techninio projekto rengėjas. Parinktos namo atnaujinimo (modernizavimo) priemonės turi atitikti Lietuvos Respublikos Vyriausybės patvirtintą Daugiabučių namų atnaujinimo (modernizavimo) programos priede pateiktas valstybės remiamas priemones ir užtikrinti, kad įgyvendinus parinktas priemones būtų pasiekti Valstybės paramos taisyklėse numatyti daugiabučių namų atnaujinimo (modernizavimo) projektams taikomi minimalūs reikalavimai. Turi būti atliktas ne mažiausiai nei dviejų skirtingų namo atnaujinimo (modernizavimo) priemonių variantų palyginimas. Žemiau pateikiamos rekomendacijos atskiroms energinio efektyvumo priemonėms, siekiant A energinio naudingumo klasės.

IŠORINIŲ SIENŲ ŠILTINIMAS

Išorines atitvaras geriausia šiltinti iš išorės. Klasikinės fizikos požiūriu toks šiltinimo būdas yra tinkamiausias. Kai pastatas apšiltinamas išorėje, jo laikančiųjų konstrukcijų temperatūros pokyčiai būna santykinai maži – apie 10 - 14 °C, dėl to pastatų laikančios konstrukcijos mažiau deformuojasi, jose neatsiranda plyšių dėl temperatūrų pokyčių, pastatai yra sandaresni, didėja jų eksploatavimo trukmė. Taip apšiltintuose pastatuose susidaro mažiausiai neigiamų šilumos tiltelių. Siekiant išvengti pažeidimų nuo mechaninių sužalojimų, atitinkamų fasadų vietoms šios sistemos turi būti parinktos pagal atsparumo smūgiams kategorijas.
Technologiškai yra du šiltinimo sistemų tipai: (i) išorinės tinkuojamos sudėtinės termoizoliacinės sistemos ir (ii) išorinės vėdinamos termoizoliacinės sistemos, kurios gali būti surenkamos statybos aikštelėje arba montuojami gamyklose paruošti skydai. Šių sprendimų atitiktį A klasei apsprendžia jų storis, kuris apskaičiuojamas pagal STR 2.01.02:2016 reikalavimus. Atkreiptinas dėmesys, kad išorinės sienos šiltumą apsprendžia šilumos laidumo koeficientas, o ne išorinės sienos storis: vienodo šilumos laidumo, bet skirtingo storio sienos yra vienodai izoliuojančios šilumą. A klasės pastatų šilumos izoliacijos storis sienose yra neženkliai didesnis nei B klasės pastatų sienų.


RŪSIO PERDANGOS (ĮSKAITANT GRINDŲ ANT GRUNTO) IR COKOLIO ŠILTINIMAS

Daugumos pastatų rūsio perdangose bei virš jų esančiose pirmo aukšto grindyse įrengtos šilumos ir garso izoliacijos jau yra susidėvėjusios ir žiemą pro jas išeina daug šilumos. Šilumos pralaidumą pro rūsio perdangą galima sumažinti, įrengiant papildomą šilumos izoliaciją ant rūsio lubų arba ją įterpiant į pirmo aukšto grindų konstrukciją. Eksploatuojamuose pastatuose šilumos izoliacijos įterpimas į pirmo aukšto grindis yra labai komplikuotas ir nepatogus, reikia ardyti patalpų grindų dangą, trikdyti patalpose esančių žmonių veiklą. Dėl išvardintų priežasčių šis variantas yra brangus, taikomas tik išimtinais atvejais.  Taigi priimtiniausia – šiltinti rūsio lubas. Jei šie sprendimai neužtikrina A klasės reikalavimų, tada rekomenduojama papildomai padidinti apšiltinimo storį kitose konstrukcijose, taip kompensuojant šiuos šilumos nuostolius.  
Cokolius rekomenduojama šiltinti per visą jų aukštį ir dar bent 600 mm žemiau nuogrindos paviršiaus, kai pastate yra rūsys su nepakankamu jo perdangos apšiltinimu (taip dažniausia būna eksploatuojamuose senuose pastatuose). Tikslius cokolio ir rūsio perdangos sprendimus nustato investicinio plano rengėjas, o kitame projekto parengimo etape – projektuotojas.

STOGO AR PERDANGOS PASTOGĖJE ŠILTINIMAS

Technologiškai stogai yra dviejų konstrukcinių tipų: (i) plokštieji ir (ii) šlaitiniai. 
Pro pastatų stogus į išorę prarandama 10–25% šilumos energijos. Kai stogai nepakankamai apšiltinami ar blogai apsaugomi nuo drėgmės bei teršalų, jie gali peršalti, pastatuose gali būti didesni šilumos nuostoliai, patalpose po jais –didesnis santykinis oro drėgnis (≥80%), ant lubų ir šalia jų ima veistis įvairūs mikroorganizmai. 
Daugiabučių namų plokštieji stogai dažniausiai yra įrengti ant gelžbetoninių perdangų. Papildoma stogo šilumos izoliacija gali būti daroma iš vieno arba kelių šiltinimo sluoksnių
Sandariai apšiltinti stogą yra labai svarbu, nes šiluma kyla į viršų ir per menkiausią tarpelį gali prasiskverbti į lauką. Siekiant užtikrinti kokybišką stogo atnaujinimą (modernizavimą) labai svarbus ne tik pats apšiltinimas, bet ir šiltinimo medžiagos tvirtinimo būdo numatymas, tinkamas įlajų įrengimas, tinkamai įrengti nuolydžiai lietaus vandeniui surinkti į įlajas ar latakus, eksploatacinių takų numatymas siekiant išvengti dangos pažeidimo eksploatacijos metu.
Lietuvoje šlaitinius stogus laikantys elementai (gegnės, ilginiai, statramsčiai ir kt.) dažniausiai yra mediniai. Šilumos izoliacija dažniausiai dedama tarp gegnių, jei reikia didesnio šilumos laidumo – virš jų. Šiltinimo plokštės vienu arba dviem sluoksniais turi būti standžiai įspraudžiamos tarp gegnių. Šilumos izoliacijos storiai parenkami, atsižvelgiant į esamo stogo konstrukcijos sudėtį ir šilumines charakteristikas taip, kad papildomai apšiltinto stogo šilumos perdavimo koeficiento U, W/(m²K) atitiktų Reglamento A ar B klasei keliamus reikalavimus. A klasės pastatų šilumos izoliacijos storis stogams yra truputį didesnis nei B klasės pastatų stogų.

IŠORINIŲ DURŲ, LANGŲ KEITIMAS  IR BALKONŲ STIKLINIMAS

Tinkamas langų ir išorinių durų montavimas turi labai didelę įtaką energijos taupymui. Norint pasiekti A energinio naudingumo klasę dažnu atveju reikės naujai keisti visus pastato langus ar duris, ir rekomenduotina juos montuoti šilumos izoliacijos sluoksnyje. Tokiu atveju, gaunami reikalavimų neviršijantys   šilumos nuostoliai per lango perimetru susidarantį ilginį šilumos tiltelį. Išskirtinais atvejais langų nebūtina keisti – jei turima langų šilumines savybes pagrindžiantį langų gamintojų deklaracija, kurioje nurodytos kiekvieno lango šiluminės savybės ir jos atitinka A klasei keliamus reikalavimus. Tokio lango keitimo būtinumą reikėtų apsvarstyti individualiai. Pažymėtina, kad STR 2.01.02:2016 skaičiavimo algoritmuose galimos kitos situacijos, kuriose būtų galima nekeisti langų (pavyzdžiui langą, kuris yra į įstiklintą balkoną), tačiau šiuos skaičiavimus turi atlikti investicinio plano rengėjas ir (arba) projektuotojas. 
Balkonų ir lodžijų stiklinimas apsaugo atviras balkono (lodžijos) dalis nuo aplinkos poveikio ir padidina šilumos izoliacines savybes. Tam tikrais atvejais  dėl išorinių sienų papildomo šiltinimobalkonai (lodžijos) gali smarkiai susiaurėti. Šiuo atveju galimi keli sprendimai: (i) įvertinus jų būklę, galima juos praplėsti iki pageidaujamo ir techniškai leistino balkono (lodžijos) pločio, (ii) demontuoti ir įrengti naujas balkonų konstrukcijas arba (iii) naudoti efektyvesnes (geresnį šilumos laidumą) turinčias medžiagas, taip sumažinant išorinės sienos balkone šiltinimo sluoksnio storį. Svarbu atkreipti dėmesį, kad ne visoms priemonėms teikiama valstybės parama.
Jei šie sprendimai neužtikrina A klasės reikalavimų, tada rekomenduojama papildomai padidinti apšiltinimo storį kitose konstrukcijose, taip kompensuojant šiuos šilumos nuostolius. Ne reta problema, kad apšiltinamos tik nešildomų balkonų išorinės atitvaros, tačiau toks sprendimas netinkamas, nes išorinės sienos nuostoliai į balkoną pakankamai nesumažinami.

VĖDINIMO SISTEMOS SUTVARKYMAS ARBA PERTVARKYMAS

Tinkamai užsandarinus pastatą svarbu nepamiršti ir vėdinimo. Bet kurio tipo atnaujinamos ar naujai įrengiamos daugiabučių pastatų vėdinimo sistemos turi būti projektuojamos taip, kad jų sprendiniai atitiktų statybos reglamentų keliamus reikalavimus. Į atnaujinamas patalpas vėdinimo sistemų tiekiamo šviežio lauko oro ir iš jų ištraukiamo užteršto patalpų oro kiekiai privalo atitikti STR 2.09.02:2005 „Šildymas, vėdinimas ir oro kondicionavimas“ reglamente pateiktas normas (žr. lentelę):
	Kategorija
	Šalinamo oro kiekis, l/s patalpai
	Tiekiamo lauko oro kiekis, l/s 1 m2 grindų ploto

	
	Virtuvė
	Vonia, tualetas
	Gyvenamosios patalpos

	A
	15
	12
	0,38

	B
	10
	8
	0,28

	C
	7
	6
	0,22



Rekomenduojamas autonominės ar centralizuotos rekuperacinės vėdinimo sistemos įrengimas. A klasei rekuperatoriaus naudingumo koeficientas turi būti ne mažesnis už 0,65, o rekuperatoriaus ventiliatorių naudojamas elektros energijos kiekis neturi viršyti 0,75 Wh/m³. Taip užtikrinama reikiama oro apykaita bei išsaugojama šiluminė energija.
 B klasei šis reikalavimas nėra keliamas. 
Tam tikrais atvejais, atlikus šilumos nuostolių dėl vėdinimo skaičiavimus galima įrenginėti priverstinio vėdinimo (hibridines) sistemas. Sistemos veikimo schema –  veikia šviežio lauko orui organizuotai patenkant į patalpas per languose įrengtas orlaides ir jį organizuotai mechaniniu būdu ištraukiant iš buto sanitarinių mazgų bei virtuvių kelių tipų oro šalinimo ventiliatorių pagalba.

ATSINAUJINANTYS ENERGIJOS ŠALTINIAI

 Atnaujinant (modernizuojant) daugiabučius namus, galima įsirengti: (i) saulės kolektorius su akumuliacinėmis talpomis ar (ii) gruntinius, aeroterminius ar orinius šilumos siurblius.
Tam tikrais atvejais projekte gali būti numatyta įrengti saulės šviesos energijos elektrinę bendrosioms pastato reikmėms, jei tai leidžia techninės galimybės. 

Apibendrinant — planuojamo modernizuoti daugiabučio namo A energinę klasę lemia ne tik teisingai suprojektuotų atitvarų arba šilumos šaltinio parinkimas, bet ir visa visuma, t. y. pastato konstrukcijos su šiluminiais tilteliais ir efektyvi pastato inžinerija (šildymas, karšto vandens ruošimas, vėdinimas, atsinaujinantys šaltiniai). 

KONTROLINIAI KLAUSIMAI INVESTICINIO PLANO RENGĖJAMS

Pagrindiniai kontroliniai klausimai Investicinio plano rengėjui, norint įsitikinti, kad daugiabučio namo sprendimai ir investicijos suplanuotos tinkamai A klasės pasiekimui:
· Ar daugiabučio namo atitvarų šilumos perdavimo koeficientų U(A) (W/(m2·K) vertės suplanuotos ir investicijos įvertintos pagal A energinio naudingumo klasės pastatų (jų dalių) atitvarų norminių savitųjų šilumos nuostolių ir energinio naudingumo rodiklių skaičiavimui keliamus reikalavimus?
· Ar ilginių šilumos tiltelių šilumos perdavimo koeficientų (A) (W/(m·K) vertės suplanuotos ir investicijos įvertintos pagal A energinio naudingumo klasės pastatų (jų dalių) atitvarų norminių savitųjų šilumos nuostolių ir energinio naudingumo rodiklių skaičiavimui keliamus reikalavimus? Ar šie skaičiavimai atlikti pagal LST EN ISO 10211:2008 standarto reikalavimus?
· Jei nereikalingas rūsio perdangos šiltinimas, ar jis pagrįstas skaičiavimais ir užtikrinama, kad daugiabutis namas be šių investicijų pasieks A energinio naudingumo klasę?
· Jei daugiabučiame name (ar jo dalyje) planuojama įrengti mechaninio vėdinimo su rekuperacija sistema, ar suplanuota ir investicijos įvertintos taip, kad rekuperatoriaus naudingumo koeficientas turi būti ne mažesnis už 0,65, o rekuperatoriaus ventiliatorių naudojamas elektros energijos kiekis neturi viršyti 0,75 Wh/m³?
· Jei daugiabučiame name neplanuojama mechaninė vėdinimo sistema su rekuperacija: kaip bus užtikrinamas tinkamas butų ir kitų patalpų vėdinimas ir kaip energijos vartojimo efektyvumo rodikliams turės įtakos šilumos nuostoliai dėl vėdinimo. Ar bus užtikrinami A klasei keliami reikalavimai?
· Ar po renovacijos daugiabutyje suvartojamas suminis atsinaujinančios pirminės energijos kiekis sudarys ne mažiau kaip 35 % pastatui šildyti suvartojamos neatsinaujinančios pirminės energijos kiekio?




Pastaba. Kiekvieno daugiabučio situacija skirtinga ir reikalauja individualių sprendimų. Už tinkamą priemonių parinkimą atsakingas yra investicinio plano rengėjas, o sekančiame projekto parengimo etape – projektuotojas, taip užtikrinant, kad atlikus pastato modernizavimą būtų pasiekta A energinio naudingumo klasė. 

